ຊີໄອເອ ໂຈະການໂຈມຕີ ໂດຍເຮືອບິນບໍ່ມີຄົນຂັບ ໃນປາກິສຖານ
ລາຍງານຂ່າວແຈ້ງວ່າ ອົງການສືບລັບຊີໄອເອ ຈະໂຈະການໂຈມຕີ ໂດຍເຮືອບິນບໍ່ມີຄົນຂັບ ໃນປາກິສຖານ.
ໜັງສືພິມທີ່ມີຊື່ສຽງສະບັບນຶ່ງຂອງສະຫະລັດກ່າວວ່າ ອົງການສືບລັບຊີໄອເອໄດ້ໂຈະການ ໂຈມຕີທີ່ໃຊ້ເຮືອບິນບໍ່ມີຄົນຂັບ ຕໍ່ພວກຫົວຮຸນແຮງຊັ້ນຜູ້ນ້ອຍຢູ່ໃນປາກິສຖານໃນຄວາມ ພະຍາຍາມເພື່ອປົວແປງຄວາມສຳພັນ ທີ່ເກີດຄວາມເຄັ່ງຕຶງຢ່າງຮ້າຍແຮງກັບປະເທດດັ່ງ ກ່າວ ໃນມື້ວັນສຸກວານນີ້ ໜັງສືພິມ Los Angeles Times ໄດ້ອ້າງຄຳເວົ້າຂອງເຈົ້າໜ້າທີ່ໆບໍ່ ປະສົງອອກຊື່ທີ່ກ່າວວ່າ ການຢຸດເຊົາການໂຈມຕີແບບບໍ່ມີການປະກາດຂອງອົງການຊີໄອເອ ທີ່ວ່ານີ້ ແມ່ນແນໃສ່ເພື່ອຕ່າວປີ້ນການສູນເສຍໃນການຂາດຄວາມໄວ້ເນື້ອເຊື່ອໃຈຢ່າງຮ້າຍ ແຮງລະຫວ່າງປະເທດທັງສອງ ລຸນຫຼັງທີ່ໄດ້ເກີດເຫດຮ້າຍຈຳນວນນຶ່ງ ຮວມທັງການໂຈມຕີ ຂອງອົງການເນໂຕ້ໃນເດືອນພະຈິກທີເປັນເຫດໃຫ້ທະຫານປາກິສຖານ 24 ຄົນເສຍຊີວິດ ໜັງສືພິມສະບັບນີ້ເວົ້າວ່າການໂຈະການໂຈມຕີເປັນເວລາ 6 ອາທິດມີຂຶ້ນທ່າມກາງທີ່ມີການ ອະພິປາຍກັນຢ່າງຂຸ້ນຂ້ຽວ ໃນລັດຖະບານຂອງປະທານາທິບໍດີບາຣັກໂອບາມາກ່ຽວກັບການ ປະຕິບັດງານໂຈມຕີໂດຍເຮືອບິນບໍ່ມີຄົນຂັບ ຂອງອົງການຊີໄອເອຢູ່ໃນປາກິສຖານໃນອະນາ ຄົດ ລາຍງານຂ່າວແຈ້ງວ່າ ການໂຈມຕີໂດຍເຮືອບິນບໍ່ມີຄົນຂັບ ໄດ້ສັງຫານໜ່ວຍປະຕິບັດ ງານຈຳນວນຫຼາຍສິບຄົນແລະພວກນັກລົບຊັ້ນຜູ້ນ້ອຍອີກຫຼາຍຮ້ອຍຄົນຂອງກຸ່ມກໍ່ການຮ້າຍ ອາລກາຍດານັບແຕ່ປີ 2004 ເປັນຕົ້ນມາແຕ່ການໂຈມຕີເຫຼົ່ານີ້ຍັງໄດ້ສ້າງຄວາມໂກດແຄ້ນ ໃຫ້ແກ່ຊາວປາກິສຖານເປັນຈຳນວນຫຼວງຫຼາຍ ໜັງສືພິມ Los Angeles Times ໄດ້ອ້າງຄຳເວົ້າຂອງພວກເຈົ້າໜ້າທີ່ຈາກກະຊວງການ ຕ່າງປະເທດແລະສະພາຄວາມໝັ້ນຄົງແຫ່ງຊາດຂອງສະຫະລັດທີ່ກ່າວວ່າ ການໂຈມຕີເຫຼົ່າ ນີ້ແມ່ນບໍ່ເປັນຜົນດີຫຍັງເລີຍຍ້ອນວ່າພວກຫົວຮຸນແຮງຊັ້ນຜູ້ນ້ອຍ ທີ່ຖືກຂ້າຕາຍເຫຼົ່ານີ້ແມ່ນ ງ່າຍທີ່ຈະຫາມາແທນໄດ້ ໜັງສືພິມດັ່ງກ່າວຍັງເວົ້າວ່າ ການກ່າວອ້າງຂອງປາກິສຖານກ່ຽວ ກັບການບາດເຈັບລົ້ມຕາຍຂອງພົນລະເຮືອນ ຊຶ່ງສະຫະລັດໄດ້ຖົກຖຽງໂຕ້ແຍ້ງນັ້ນ ເຮັດໃຫ້ ລັດຖະບານຂອງປະທານາທິບໍດີ Asif Ali Zardari ຊຶ່ງເປັນພັນທະມິດຂອງສະຫະລັດບໍ່ມີ ສະຖຽນລະ ພາບ